Sesjarige meisie weier dat rower TV vat(Argieffoto: SA Polisie) ŉ Sesjarige meisie het geweier dat ŉ huisrower die televisie steel waarop sy besig was om iets te kyk. Die voorval het Vrydagmiddag in ŉ huis in Greenbushes in Port Elizabeth in die Oos-Kaap plaasgevind. Volgens kol. Priscilla Naidu, polisiewoordvoerder, het die huiswerker in die etensuur na haar kamer op die erf gegaan. Haar dogtertjie het in haar werkgewer se huis agtergebly en televisie gekyk. “Terwyl die huiswerker besig was om te eet, het ŉ onbekende man, gewapen met ŉ kapmes, haar kamer binnegekom. Hy het haar gedreig en haar van haar selfoon en R1 000 kontant beroof.” Die rower het die huiswerker na die hoofhuis gevat en daarop aangedring dat sy vir hom wys waar die kluis is. “Toe hulle die sitkamer binnegekom het, het die rower ook die meisie gedreig en haar ma aangesê om die TV te ontkoppel. “Die kind het haar egter nie aan die verdagte se dreigemente gesteur nie, maar geweier om die TV-stel te laat gaan en voor die wag gestaan. Sy het die verdagte gedreig dat sy die ‘ouma’ gaan roep wat in ŉ kamer in die huis geslaap het.” Volgens Naidu het die kind toe na die kamer gehardloop waar die 75-jarige vrou geslaap het. Die vrou het wakker geword en na die sitkamer beweeg. “Die rower het ŉ skootrekenaar gegryp en by die agterdeur uitgehardloop toe hy die vrou sien.” Die noodknoppie is gedruk en polisiebeamptes was vinnig op die toneel en het onmiddellik die gebied begin fynkam. Die vermeende rower is later die dag in ŉ nabygeleë plakkerskamp met die gesteelde goedere aangekeer. Daar is ook nog twee gesteelde skootrekenaars in die 27-jarige verdagte se besit gevind. Hy sal Maandag in die Port Elizabeth-landdroshof verskyn. Genl.maj. Thembisile Patekile, gebiedskommissaris vir Nelson Mandelabaai, het die meisie vir haar dapperheid geloof. “Sy was nie bewus van die gevaar waarin sy verkeer het nie. Ons is baie bly dat sy en die ander huisbewoners geen leed aangedoen is nie.” Patekile het gesê mense moenie hul huis se deure oop los nie, selfs al is hulle tuis. “Maak altyd seker dat veiligheidshekke gesluit is en moet nooit aanneem dat jy in ŉ veilige gebied is nie. Opportunistiese misdadigers is altyd doenig.”